27.1.2023.
LV
Eiropas Savienības Oficiālais Vēstnesis
C 32/93 Ceturtdiena, 2022. gada 23. jūnijs
61. atzinīgi vērtē deklarāciju, par kuru vienojās ĀS un ES dalībvalstu vietējo un reģionālo pašvaldību vadītāju sanāksmē Briselē 2022. gada 15. februārī un kurā cita starpā uzsvērts, ka 65 % no 169 mērķiem, kas ir IAM pamatā, nevar sasniegt bez vietējo un reģionālo pašvaldību iesaistes;
62. atzinīgi vērtē AfCFTA Ministru padomes vienošanos par kopīgiem izcelsmes noteikumiem blokam attiecībā uz 87,7 % preču jeb 3 800 tarifa pozīcijām, uz kurām attiecas AfCFTA; aicina Eiropas Komisiju saskaņot izcelsmes noteikumus un izstrādāt priekšlikumu par vienotiem izcelsmes noteikumiem tirdzniecībai ar visām Āfrikas valstīm, pamatojoties uz nesen AfCFTA saskaņotajiem noteikumiem, lai aizstātu neviendabīgo izcelsmes noteikumu kopumu dažādos tirdzniecības nolīgumos un vienošanās dokumentos starp ES un Āfrikas reģioniem un valstīm; pauž pārliecību, ka tas sniegtu ieguvumus arī ES uzņēmumiem un muitas iestādēm; aicina Komisiju izpētīt turpmākas iespējas un pasākumus, lai uzlabotu saiknes un sinerģiju starp dažādajiem tirdzniecības vienošanās dokumentiem starp ES un Āfrikas valstīm un AfCFTA; atzinīgi vērtē AfCFTA mērķi uzlabot reģionālo diferenciāciju un infrastruktūras sistēmu paplašināšanu un savstarpējo savienojamību; aicina ES sadarboties ar AfCFTA sekretariātu, lai veicinātu spēju veidošanu un tehnisko atbalstu AfCFTA īstenošanai;
63.
atzinīgi vērtē to, ka 2021. gada novembrī Kenijas galvaspilsētā Nairobi EIB atvēra savu pirmo centru Āfrikā;
64. atzinīgi vērtē Padomes un Komisijas iniciatīvu organizēt pirmo Āfrikas un Eiropas nedēļu, kas notika 2022. gada februārī Briselē; atzinīgi vērtē rezultatīvo darbu, ko veikuši vairāki tūkstoši jaunatnes organizāciju, pilsoniskās sabiedrības organizāciju, vietējo iestāžu, kultūras nozares un uzņēmējdarbības nozares pārstāvju; uzsver, ka uzlabota ES sadarbība ar jaunajiem afrikāņiem un Āfrikas diasporu Eiropas Savienībā var strukturāli uzlabot ES un Āfrikas attiecības ilgtermiņā; šajā sakarībā pauž nožēlu par to, ka Eiropas Parlaments nebija iesaistīts vairāk un ka pasākumi notika Parlamenta Strasbūras plenārsēžu nedēļā, un uzsver, ka pirms gaidāmajām iniciatīvām ir svarīgi veicināt ciešāku sadarbību starp visām ieinteresētajām personām, tostarp uzņēmējdarbības organizācijām; aicina Komisiju katru gadu organizēt Āfrikas un Eiropas nedēļu un Āfrikas un Eiropas nedēļas ietvaros rīkotajās diskusijās iesaistīt arī jauniešus, jo īpaši sievietes un meitenes;
65. aicina Komisiju turpmākajos ES un Āfrikas uzņēmējdarbības samitos pievērst uzmanību iespējām, ko ilgtspējīgākas un taisnīgākas tirdzniecības partnerības veidošanā starp Āfriku un Eiropas Savienību var sniegt vietējas ekonomikas un ilgtspējīgas ražošanas alternatīvas, piemēram, bioloģiskās ražošanas un taisnīgas tirdzniecības produkti, mazo lauksaimnieku kooperatīvi un sociālās ekonomikas ieinteresētās personas;
66. uzsver nepieciešamību palielināt ieinteresēto personu, jo īpaši visa Āfrikas kontinenta MVU uzņēmumu apvienību, kā arī aizvien nozīmīgāko ES un ĀS pilsoniskās sabiedrības organizāciju iesaistīšanos debatēs par jaunas tirdzniecības, investīciju un ekonomiskās sadarbības dimensijas izveidi, kuras mērķis ir taisnīgas un ētiskas attiecības;
67. norāda, ka transporta tīkli ir būtiski tirdzniecības un plaukstošas ekonomikas veicinātāji; uzsver nepieciešamību uzlabot Āfrikas lauku un pilsētu teritoriju savienojumus, lai palielinātu starpsavienotību Āfrikas valstīs un Āfrikas kontinentā; uzsver, ka Eiropas komandas priekšlikumi infrastruktūras projektu īstenošanai jābalsta uz vajadzībām, ko ĀS noteikusi Āfrikas infrastruktūras attīstības programmā; šajā sakarībā aicina lēmumu pieņemšanas procesā par infrastruktūras projektu raksturu un apjomu iesaistīt vietējās un reģionālās ieinteresētās personas; atgādina, ka tiek lēsts, ka 53 % Āfrikas ceļu ir bez pārklājuma un izolēti no tirdzniecības centriem un ka mazāk nekā pusei lauku apvidu iedzīvotāju ir piekļuve funkcionālajiem ceļiem visa gada garumā, kas liecina par nepieciešamību investēt ne tikai pamatprojektos; aicina arī investēt aukstuma ķēdes loģistikā un modernos uzglabāšanas objektos, kā arī kopumā uzlabot loģistiku starp ražošanas un patēriņa vietām, kas ļautu lauksaimniekiem piegādāt lauksaimniecības produktus noteiktos attālumos, ņemot vērā arī straujo Āfrikas urbanizāciju, tādējādi palīdzot novērst pārtikas nepietiekamību; norāda, ka funkcionējošs transporta tīkls un investīcijas infrastruktūras projektos var veicināt Āfrikas valstu ekonomikas attīstību; aicina Eiropas Komisiju veicināt investīcijas Āfrikas infrastruktūras projektos, izmantojot savus Āfrikai paredzētos tirdzniecības un investīciju instrumentus;
68. mudina rīkot plašas debates, lai pārskatītu modeļus un plānus infrastruktūras attīstīšanai un apzinātu alternatīvus mobilitātes modeļus un mūsdienīgus 21. gadsimtam atbilstošus mobilitātes risinājumus ikvienam gan reģionos, gan visā kontinentā, pamatojoties uz pieredzi, kas gūta ES un citās rūpnieciski attīstītās valstīs, lai izvairītos no tajās pieļautajām kļūdām;